गुजरात में महसूस किए गए भूकंप के झटके  
गुजरात के कई इलाक़ों में गुरुवार की रात भूकंप के हल्के झटके महसूस किए गए। भूकंप के झटके राजकोट और सूरत के इलाकों में ज्यादा महसूस किए गए।
गुजरात में गुरुवार रात रिक्टर स्केल पर 5.3 तीव्रता का भूकंप आया। हालांकि भूकंप से किसी प्रकार के जान-माल के नुकसान की फौरन कोई खबर नहीं है। मौसम विभाग ने बताया कि रात लगभग 10 बज कर 48 मिनट पर आए इस भूकंप का केंद्र जूनागढ़ जिले के वनस्थ्ली कस्बे के पास सासनगिर से दक्षिण पूर्व में 20 किमी दूर था। मुंबई से मिली जानकारी के अनुसार शहर में भी भूकंप की बेहद हल्के झटके महसूस किए गए।  अधिकारियों ने बताया कि जूनागढ़ में लगभग 25 सेकंड तक भूकंप के झटके महसूस किए गए। इस दौरान लोग अपने घरों से बाहर निकल आए।  अहमदाबाद समेत प्रदेश के दूसरे हिस्सों में भी भूकंप महसूस किया गया। प्रदेश में 26 जनवरी, 2001 को आए 7.6 तीव्रता के भूकंप में लगभग 20,000 लोगों की मौत हो गई थी। मौसम विभाग के एक वरिष्ठ अधिकारी ने कहा कि भूकंप के झटके मुंबई में भी महसूस किए गए। मुंबई में मौसम विभाग के निदेशक राजीव नायर ने कहा भूकंप का केंद्र गुजरात के जूनागढ़ में था और इसकी तीव्रता रिक्टर स्केल पर 5.3 थी। उसके झटके यहां तक महसूस किए गए।